贈琴照
作者：晁說之
朝代：宋

paragraphs: 會稽城畔不見海，會稽城裏海有聲。
此海之聲三尺桐，渺如渤澥含太清。
惜哉寂寥三十載，月出愁空不肯明。
邂逅彼孫曰沖照，燕坐之餘秋色横。
搖手照乎休可已，悲風河水客心驚。
我少學此今白髪，念昔知音冢草生。
亦復何人能子知，空問世身不得輕。
庭鶴待此朝入饌，子食有禁寧無情。